ครม.ไฟเขียว 200 ล้าน จ่ายค่าหุ้นเพิ่มทุน “กลุ่มธนาคารโลก”
ครม.อนุมัติงบกลาง 200 ล้านบาท ให้กระทรวงการคลังจ่ายค่าหุ้นเพิ่มทุนกลุ่มธนาคารโลก IFC และ IBRD เป็นค่าใช้จ่ายสำหรับชดเชยส่วนต่างอัตราแลกเปลี่ยน 
ครม.อนุมัติงบกลาง 200 ล้าน ให้คลังจ่ายหุ้นเพิ่มทุนกลุ่มธนาคารโลก IFC-IBRD
11 เม.ย. 2566

นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุม ครม. เมื่อวันที่ 11 เม.ย. 2566 ว่า ครม.อนุมัติให้สำนักงานเศรษฐกิจการคลัง กระทรวงการคลัง ใช้จ่ายจากงบประมาณ ปี 2566 งบกลาง รายการเงินสำรองจ่ายเพื่อกรณีฉุกเฉินหรือจำเป็น จำนวน 200.60 ล้านบาท เพื่อเป็นค่าใช้จ่ายสำหรับการชดเชยการเปลี่ยนแปลงอัตราแลกเปลี่ยนในการชำระค่าหุ้นเพิ่มทุนแบบสามัญและเฉพาะเจาะจงของกลุ่มธนาคารโลก ปี 2561 จำนวน 2 องค์กร ได้แก่
1.ธนาคารระหว่างประเทศเพื่อการบูรณะและวิวัฒนาการ (International Bank for Reconstruction and Development: IBRD) ทำหน้าที่ให้ความช่วยเหลือทางวิชาการและโครงการเงินกู้แก่กลุ่มประเทศรายได้ปานกลาง
2.บรรษัทการเงินระหว่างประเทศ (International Finance Corporation: IFC) ทำหน้าที่ให้ความช่วยเหลือทางวิชาการ ให้เงินลงทุน และสร้างตลาดเพื่อพัฒนาภาคเอกชนของประเทศสมาชิก
โดยการชำระเงินค่าหุ้นเพิ่มทุนในครั้งนี้ เป็นไปตามมติ ครม. เมื่อวันที่ 11 ก.ย. 2561 ที่เห็นชอบการซื้อหุ้นเพิ่มทุนแบบสามัญและแบบเฉพาะเจาะจงของ IBRD และ IFC วงเงินจำนวน 78 ล้านดอลลาร์ (ประมาณ 2,652 ล้านบาท) โดยกำหนดชำระภายในระยะเวลา 5 ปี คือ ภายในปี 2566
ทั้งนี้ที่ผ่านมาปีงบประมาณ 2563 -2565 กระทรวงการคลังได้ดำเนินการชำระเงินค่าหุ้นเพิ่มทุนของ IBRD และ IFC ไปแล้ว 3 ครั้ง รวมทั้งสิ้น 54.65 ล้านดอลลาร์ และมียอดคงเหลือที่ต้องชำระงวดสุดท้ายภายในปี 2566 จำนวน 23.35 ล้านดอลลาร์แต่ด้วยสถานการณ์ค่าเงินบาทอ่อนค่ากว่าที่ได้ประมาณการไว้ ทำให้ชำระค่าหุ้นเพิ่มทุนได้น้อยกว่าแผนกำหนด
โดยปีงบประมาณ 2566 กระทรวงการคลังคาดว่า จะสามารถชำระเงินค่าหุ้นเพิ่มทุนได้ประมาณ 17.33 ล้านดอลลาร์ ซึ่งไม่เพียงพอ กระทรวงการคลังจึงจำเป็นต้องขอรับการสนับสนุนงบกลาง ปี 2566 เพื่อชำระค่าหุ้นเพิ่มทุนของ IBRD และ IFC ดังกล่าว
ทั้งนี้ กระทรวงการคลังจะต้องชำระเงินค่าหุ้นเพิ่มทุนดังกล่าวให้กับ IFC ใน 15 เม.ย. 2566 และ IBRD ในวันที่ 1 ต.ค. 2566